Miljøminister, Eva Kjer Hansen, gik i dag ind i sagen om de udsatte sommerhusejere ved Nørlev Strand. Udover at afvise akut hjælp til sommerhusejerne kom ministeren også med en kritik. Ifølge hende har sommerhusejerne nemlig været for dårlige til at sikre deres ejendomme, blandt andet ved hjælp af sandfodring. Men den kritik forstår Per Boelt, som selv har et sommerhus 35 meter fra vandet, overhovedet ikke. - Noget af det hun siger i dag, er for mig rent varm luft. Hun siger, at vi ikke har benyttet os af den mulighed, vi har haft for sandfodring. Det har vi da ved gud, men hvis vi smider sand på, så kræver det en storm, så er det væk på en eftermiddag, siger han til TV2 Nord. Men hvis de ikke vil eller kan sandfodre, så må sommerhusejerne altså vente på, at aftalen, de har lavet om hård kystsikring med Kystdirektoratet, træder i kraft. Det slog miljøministeren i dag fast.
Sommerhusejer ved Nørlev Strand Per Boelt har ikke meget tilovers for, når miljøministeren siger, at han og de andre sommerhusejere har sikret deres huse for dårligt.